雲安玉虛觀南軒感事偶書五首  其三
作者：杜柬之
朝代：宋

paragraphs: 嗟余何不辰，備極生人凶。
偶全摺脅范，屢脫南冠鍾。
再醮亦何爲，孫枝發枯桐。
鬼猶果求食，寧吐殺與豐。
兩兒如我長，無田學圃農。
鄭忽敢辭昏，冗食哀我翁。
茲外尚難言，二女累橋公。
荆笄嫁不售，誰論德與容。
幼也抱奇疾，此歲日尪癃。
亦既就膏肓，二豎不可攻。
而我事奔走，過家如狂風。
豈無旬浹留，奈此旦夕暮。
吞酸一執手，掣去如飛蓬。
心知不再見，衰淚紛無從。
書來報哀訃，齎恨歸亡窮。
莫聞忍死言，藁葬青蓮宮。
爲父我安忍，爲兒汝何逢。
興言一及此，鏃刃戕心胸。